

**Δελτίο Τύπου**

**Αθήνα, 12 Σεπτεμβρίου 2019**

**Με επιτυχία πραγματοποιήθηκε η τελετή έναρξης λειτουργίας**

**της Ελληνικής Ακαδημίας Βιομηχανικής Ιδιοκτησίας (ΕΑΒΙ)**

**παρουσία του Υπουργού Ανάπτυξης & Επενδύσεων κ. Ά. Γεωργιάδη και του Υφυπουργού Ανάπτυξης & Επενδύσεων κ. Ν. Παπαθανάση**

Ο Οργανισμός Βιομηχανικής Ιδιοκτησίας (ΟΒΙ) και η Ελληνική Ακαδημία Βιομηχανικής Ιδιοκτησίας (ΕΑΒΙ) πραγματοποίησαν με επιτυχία, παρουσία πλήθους κόσμου, εκδήλωση για την έναρξη λειτουργίας της Ελληνικής Ακαδημίας Βιομηχανικής Ιδιοκτησίας, σε κεντρικό ξενοδοχείο της Αθήνας.Την εκδήλωση τίμησαν με την παρουσία τους και συμμετείχαν σε υψηλό επίπεδο εκπρόσωποι διαφόρων ευρωπαϊκών κρατών και Οργανισμών, αντιπροσωπείες από χώρες-μέλη του Ευρωπαϊκού Γραφείου Διπλωμάτων Ευρεσιτεχνίας (European Patent Office, EPO) και κυβερνητικά στελέχη.

Στην εκδήλωση απηύθυναν χαιρετισμό ο **Υπουργός Ανάπτυξης και Επενδύσεων** κ**. Άδωνις Γεωργιάδης,** ο **Υφυπουργός Ανάπτυξης και Επενδύσεων (Βιομηχανίας και Εμπορίου) του Υπουργείου Ανάπτυξης και Επενδύσεων** κ. **Νίκος Παπαθανάσης,** ο **πρώην Αναπληρωτής Υπουργός Οικονομίας και Ανάπτυξης** κ. **Αστέριος Πιτσιόρλας** καθώς επίσης o **Vice-President, Legal and International Affairs του** **EPO,** κ. **Christoph** **Ernst** και η **Αναπληρώτρια Γενική Διευθύντρια του ΟΒΙ** κυρία **Κατερίνα Μαργέλλου**. Αναλυτική παρουσίαση των στόχων και του προγράμματος της Ακαδημίας παρουσίασε ο πρόεδρος της Ακαδημίας **Δρ. Πρόδρομος Τσιαβός.**

Στην εκδήλωση παρευρέθηκαν ο κ. **Richard Flammer**, Principal Director, European Patent Academy - Patent Information (EPO), η κα **Patricia García – Escudero,** Director, Academy, European Union Intellectual Property Office (ΕUIPO), ο κ. **Víctor Vázquez**, Head of Section for Coordination of Developed Countries, World Intellectual Property Organization (WIPO), ο κ. **Thierry Debled**, Associate Professor & Director of the International Section of Centre for International Intellectual Property Studies (CEIPI) και ο κ. **Σπύρος Φλογαΐτης**, Διευθυντής και Πρόεδρος, Ευρωπαϊκού Οργανισμού Δημοσίου Δικαίου (EPLO).

Το παρόν έδωσαν επίσης, πρώην Γενικοί Διευθυντές και Πρόεδροι του ΟΒΙ, νομικοί, ακαδημαϊκοί, εκπρόσωποι γραφείων μεταφοράς τεχνολογίας, επιχειρηματίες και ιδιώτες, startuppers, μηχανικοί και επιστήμονες θετικών επιστημών καθώς και πλήθος στελεχών που ασχολούνται με θέματα Βιομηχανικής Ιδιοκτησίας.

Στο χαιρετισμό του **ο Υπουργός Ανάπτυξης και Επενδύσεων κ. Α. Γεωργιάδης** ανέφερε πως *«η αυτοπρόσωπη παρουσία όλης της παρούσης ηγεσίας του Υπουργείου Ανάπτυξης στην εκδήλωση είναι πολύ σημαντική, διότι μπορεί μεν να άλλαξε η Κυβέρνηση, όπως συμβαίνει στις δημοκρατίες όταν ο λαός ψηφίζει, αλλά οτιδήποτε καλό έχει συμβεί από το παρελθόν και οποιοδήποτε σχέδιο έχει αρχίσει να υλοποιείται δε σταματάει επειδή υπάρχει μία κυβερνητική αλλαγή».*

Ευχαρίστησε επίσης τον κ. Α. Πιτσιόρλα για τη δουλειά που έκανε κατά την προηγούμενη περίοδο προκειμένου να ετοιμαστεί η Ελληνική Ακαδημία Βιομηχανικής Ιδιοκτησίας, επισημαίνοντας ότι το κράτος οφείλει να έχει συνέχεια και τονίζοντας πως *«σε ένα ελληνικό κράτος που έχει διάφορες διαχρονικές αδυναμίες, ο Οργανισμός Βιομηχανικής Ιδιοκτησίας, από την ίδρυσή του το 1987, αποτελεί μία από τις φωτεινές εξαιρέσεις και πως δεν υπάρχει καμία αμφιβολία ότι διαχρονικά αυτές τις δεκαετίες, από διαφορετικές πολιτικές και φυσικές ηγεσίες έχει να επιδείξει ένα πολύ σημαντικό έργο. Ένας αυτοχρηματοδοτούμενος οργανισμός, ο οποίος έχει συμβάλλει πολύ στην αλλαγή της νοοτροπίας στην Ελλάδα, στην οργάνωση των πατεντών, των διπλωμάτων ευρεσιτεχνίας και της βιομηχανικής παραγωγής, αποτελεί πράγματι έναν οργανισμό που μας κάνει περήφανους για την ύπαρξή του και τον οποίο σφόδρα υποστηρίζουμε. Η συνεργασία με τους εταίρους στο εξωτερικό υπήρξε πάντοτε εξαιρετικά αρμονική, θα συνεχιστεί στο μέλλον ακόμα αρμονικότερη γιατί ο στόχος μας είναι ο ΟΒΙ να ακολουθεί την πρόοδο των αντίστοιχων οργανισμών της Ευρωπαϊκής Ένωσης και όλοι μαζί να υπηρετούμε αυτό που είναι το κοινό καλό».* Κλείνοντας, κατέληξε με την παραδοχή πως «*στο πλαίσιο της επιτυχούς λειτουργίας του Οργανισμού Βιομηχανικής Ιδιοκτησίας, η ίδρυση της Ακαδημίας έρχεται να καλύψει ένα κενό, ένα κενό το οποίο προσδοκούμε τα επόμενα χρόνια να καλυφθεί με τρόπο γόνιμο, έτσι ώστε η δυνατότητα παρεχόμενων υπηρεσιών πάνω σε αυτό τον τομέα στην πατρίδα μας να γίνει πολύ ευρύτερη, πολύ συστηματικότερη και πολύ περισσότερο προσοδοφόρα και για το κράτος και για τις επιχειρήσεις και για όσους έχουν καλές ιδέες που θέλουμε να προστατεύσουμε και να ενισχύσουμε*».

**Ο Υφυπουργός Βιομηχανίας και Εμπορίου του Υπουργείου Ανάπτυξης και Επενδύσεων κ. Νίκος Παπαθανάσης** χαιρέτησε την εναρκτήρια εκδήλωση της Ακαδημίας ΒΙ αναφέροντας πωςΒιομηχανική ιδιοκτησία σημαίνει κατοχύρωση ενός δικαιώματος για να φέρει όφελος στον δικαιούχο του, πράγμα θεμιτό και ωφέλιμο για την επιχειρηματικότητα που δίνει κίνητρο σε φορείς και ερευνητές και προάγει την έρευνα και την τεχνολογία.

*«Αυτό, κατ’ ουσίαν»,* ανέφερε*, «ονομάζεται ‘δυναμική αποτελεσματικότητα’, δηλαδή κατοχυρώνω κάτι, έχω τα δικαιώματά μου, προχωρώ, κοινοποιώ αυτό στην παγκόσμια κοινότητα και κάποιος άλλος μπορεί να το πάει πιο κάτω και πιο κάτω και ούτω καθεξής».* Συμπλήρωσε πως *«η Ακαδημία, όχι μόνο θα δώσει μια δυναμική στο χώρο, όχι μόνο θα γεννήσει επαγγελματίες οι οποίοι θα μπορούν να βοηθούν αυτούς οι οποίοι σκέφτονται κάτι και θέλουνε να το κάνουνε πραγματικότητα, αλλά θα δώσει και το έναυσμα σε άτομα τα οποία δεν έχουν τη δυνατότητα να καθίσουν και να γράψουν ή να μπορέσουν να μεταφράσουν την ιδέα τους κάπως διαφορετικά, να βρουν έναν επαγγελματία ο οποίος είναι πιστοποιημένος να τους ‘τρέξει’ την ευρεσιτεχνία τους».* Κλείνοντας, αποδέχτηκε την πρόταση του Προέδρους της Ακαδημίας **Δρ. Πρόδρομου Τσιαβού** να επισκεφτεί τα γραφεία της.

Λαμβάνοντας το λόγο **ο Αναπληρωτής Υπουργός Οικονομίας και Ανάπτυξης κ. Α. Πιτσιόρλας** υπογράμμισε την πολύ συστηματική δουλειά και προσπάθεια που έγινε για την ίδρυση της Ακαδημίας με την προηγούμενη διοίκηση. Απευθυνόμενος στο κοινό ανέφερε πως *«χαίρομαι πάρα πολύ για το πώς την υποδέχτηκε η νέα πολιτική ηγεσία του Υπουργείου. Πραγματικά είναι ένα δείγμα συνέχειας εξαιρετικό και από αυτό όλοι και κυρίως η ελληνική οικονομία θα ωφεληθούμε».*

Εκ μέρους της Διοίκησης του ΟΒΙ, η **Αναπληρώτρια Γενική Διευθύντρια του Οργανισμού, κα Κατερίνα Μαργέλλου,** αφού ευχαρίστησε όλους εκ μέρους της διοίκησης και του προσωπικού του ΟΒΙ, έκανε μια σύντομη ιστορική αναφορά στην πορεία του Οργανισμού, ο οποίος συμπλήρωσε ήδη 30 χρόνια λειτουργίας.

*«Η ενδυνάμωση της βιομηχανικής ιδιοκτησίας σε μια πολιτεία είναι ο μόνον τρόπος για να δημιουργηθεί σταθερός εγχώριος πλούτος γνώσεων με οικονομικά ανταλλάγματα. Αυτόν ακριβώς τον σκοπό υπηρέτησε η ίδρυση του Οργανισμού Βιομηχανικής Ιδιοκτησίας το 1987 και αυτό ήταν το όνειρο των εμπνευστών του. Να δώσουν δηλαδή στη χώρα, στην Ελλάδα μας, ένα υγιές και μοναδικό προνόμιο, την πρωτοπορία στη γνώση και την επιστήμη. Ο ΟΒΙ είχε μέχρι σήμερα δύο βασικές αρμοδιότητες: την χορήγηση τίτλων βιομηχανικής ιδιοκτησίας και την παροχή τεχνολογικής πληροφόρησης. Από σήμερα προστίθεται και μία τρίτη αρμοδιότητα μέσω της Ελληνικής Ακαδημίας: η εκπαίδευση και η πιστοποίηση Συμβούλων ευρεσιτεχνίας. Η Ελληνική Ακαδημία είναι εδώ για να υπηρετήσει την ύψιστη αποστολή, την αποστολή της έρευνας και της τεχνολογικής προόδου. Να αποδώσει δηλαδή την επιστήμη στην κοινωνία».*

Εκ μέρους του European Patent Office και του Προέδρου του **Antonio Campinos**, ο **κ. Christoph Ernst** συνεχάρη όλη τη διοίκηση του ΟΒΙ για τη δημιουργία της Ακαδημίας και για την εξαιρετική δουλειά που έχουν κάνει για την επίτευξη αυτού του στόχου. Η νέα Ακαδημία θα αγκαλιάσει τον τομέα της εκπαίδευσης έχοντας σα στόχο να υποστηρίξει το δημιουργικό πνεύμα των νεών επιστημόνων.

Σημείωσε, πως, *«είναι ένας πολύ φιλόδοξος στόχος διότι θα είναι μία νέα πλατφόρμα που θα στηρίξει ένα σύστημα πιστοποίησης και εκπαίδευσης νέων ειδικών οι οποίοι με τη σειρά τους θα βοηθήσουν και τις νέες επιχειρήσεις να γνωρίσουν την βιομηχανική ιδιοκτησία εντάσσοντας έτσι τη χώρα σε ένα άλλα οικοσύστημα. Μία πρωτοβουλία που θα έρθει να κουμπώσει με το διεθνές δίκτυο το οποίο υπάρχει μαζί με ερευνητικά κέντρα και πανεπιστήμια. Αποτελεί μία μεγάλη αξία για όλο το σύστημα της βιομηχανικής ιδιοκτησίας. Πρόκειται για μία τεράστια άσκηση από όλα τα κράτη μέλη με στόχο να επεκτείνουν το δίκτυο των ακαδημιών και των οργανισμών βιομηχανικής ιδιοκτησίας».*

Ο κ. Ernst υπογράμμισε πως ο ΟΒΙ ήδη έχει παίξει ένα πολύ ενεργό ρόλο σε αυτό το πνεύμα δημιουργώντας ένα σύστημα υποστήριξης της ευρεσιτεχνίας και της καινοτομίας και πως πάντοτε υποστήριζε τα νέα ρεύματα και συμπλήρωσε πως *«χαιρόμαστε που η καινούρια Κυβέρνηση είναι εδώ για να υποστηρίξει, να συνεχίσει αυτό το έργο με αυτές τις νέες πρωτοβουλίες. Θα ήθελα να εκφράσω την ευγνωμοσύνη μου άλλη μια φορά στη δουλειά που έχει κάνει ο ΟΒΙ στο πλαίσιο του Ευρωπαϊκού Οργανισμού με τις διάφορες ενέργειές τους. Έχουμε να επιδείξουμε κοινά επιτεύγματα, συνεργασίες, σε ευρωπαϊκές πρωτοβουλίες προωθώντας από κοινού την εκπαίδευση εκπαιδευτών και ειδικών στο ευρωπαϊκό πλαίσιο».*

Τέλος, τόνισε πως *«στο μέλλον η συνεργασία μεταξύ του EPO και των τοπικών γραφείων θα αυξηθεί περεταίρω. Πριν μερικούς μήνες, τον Ιούνιο, το στρατηγικό σχέδιο του EPO εγκρίθηκε από όλα τα κράτη – μέλη. Είναι ένα σχέδιο το οποίο στηρίζει επιπλέον τις συμμαχίες και είναι μια καταπληκτική στιγμή για εμάς, για τον EPO, διότι προβλέπεται αυτό που θέλουμε να πετύχουμε τα επόμενα χρόνια και πώς. Το ίδιο στρατηγικό σχέδιο περιγράφει το πώς θέλουμε να έρθουμε πιο κοντά με τα κράτη – μέλη μας, με κάθε έναν εμπλεκόμενο στο νέο αυτό οικοσύστημα και βασίζεται στη σημαντική και πολύτιμη συνεισφορά όλων των μελών μας. Όλοι, λοιπόν, μαζί με τα κράτη – μέλη θα επεκτείνουμε αυτό το πλέγμα υπηρεσιών προς όφελος όλων. Για να ολοκληρώσω, θα υπάρξουνε νέα project, νέα διερεύνηση ευκαιριών μέσα σ’ αυτό το πνεύμα και θα δημιουργηθούν και πολύ ισχυρές συμμαχίες στο μέλλον».*

Στη συνέχεια, το λόγο πήρε ο **Πρόεδρος της Ελληνικής Ακαδημίας Βιομηχανικής Ιδιοκτησίας, Δρ. Πρόδρομος Τσιαβός.**

Ο κ. Τσιαβός αναφέρθηκε στο όραμα και τις ενέργειες που έχουν γίνει μέχρι τώρα για την Ελληνική Ακαδημία Βιομηχανικής Ιδιοκτησίας, ώστε όλοι να δουν κατά πόσο η Ακαδημία είναι δυνατό να συνεισφέρει ουσιαστικά στην ανάπτυξη στη χώρα μας.

Στην παρουσίασή του μοιράστηκε διάφορες πτυχές σχετικά με την Ελληνική Ακαδημία Βιομηχανικής Ιδιοκτησίας και ανέλυσε βασικά στοιχεία σε σχέση με την αξία της ΒΙ, δανειζόμενος στοιχεία και από την πρόσφατη έκδοση του Ευρωπαϊκού Γραφείου, με αφορμή το στρατηγικό σχέδιο, το Strategic Plan 2020-2023, όπως και ορισμένες διεθνείς τάσεις οι οποίες έχουν ιδιαίτερη σημασία γιατί προσδιορίζουν την το πώς η Ακαδημία εντάσσεται σε ένα διεθνές πλαίσιο και στη στρατηγική της «έξυπνης της βιομηχανικής ιδιοκτησίας».

Η σταθερή αύξηση των καταθέσεων διεθνώς, με πρωτοστατούσες την Κίνα, την Ιαπωνία και την Κορέα, καταδεικνύει ότι πρέπει να σκεφτούμε πού τοποθετούμαστε ως Ελλάδα, τόσο στο ευρωπαϊκό επίπεδο όσο και στο εθνικό σε σχέση με αυτό. Ο αριθμός των διπλωμάτων ευρεσιτεχνίας αυξάνεται αλλά και κεντρικοποιείται.

«*Η Ευρώπη*», σημείωσε, *«δεν είναι το κέντρο του κόσμου αλλά ταυτόχρονα είμαστε στην Ευρώπη. Πρέπει να γίνουν συνεργασίες με τους Ευρωπαίους εταίρους, να δουλέψουμε με οργανισμούς όπως το WIPO και τον EPO, αλλά ταυτόχρονα πρέπει να ξέρουμε ότι εμείς ως χώρα όντας ακριβώς στο περιθώριο ανάμεσα στην Ευρωπαϊκή Ένωση και σε τρίτες χώρες πρέπει να ασχοληθούμε σοβαρά με το πώς γίνεται αυτή η διασυνοριακή ροή βιομηχανικής ιδιοκτησίας».*

Συνέχισε την παρουσίασή του, λέγοντας πως *«υπάρχει δραματική άνοδος τεχνολογικά σύνθετων εφευρέσεων που απαιτούν εκπαίδευση τόσο από/και στον ΟΒΙ, όσο και από τους καταθέτες και είναι αδύνατον να αντιμετωπιστεί η πληθώρα των εγγράφων και των δεδομένων τα οποία παράγονται χωρίς να υπάρχουν διάφορες μορφές τεχνητής νοημοσύνης. Είναι επιτακτική η ανάγκη από μία στρατηγική συνολικά αυτό που λέμε έξυπνης βιομηχανικής ιδιοκτησίας, να ακολουθήσει η χώρα τη λογική της έξυπνης εξειδίκευσης που βλέπουμε στα ευρωπαϊκά προγράμματα».*

Η Ακαδημία Βιομηχανικής Ιδιοκτησίας έρχεται να διαδράσει, με διάφορες πρωτοβουλίες τόσο εντός όσο και εκτός του ΟΒΙ. Οπωσδήποτε πρέπει να συνδεθεί με τα περιφερειακά γραφεία (Patent Libraries) καθώς και με την τεχνολογική πληροφόρηση, δηλαδή το κομμάτι το οποίο παρέχει βασική πληροφορία για την τεχνολογία και τη στάθμη της τεχνικής στους πιθανούς καταθέτες. Είναι απαραίτητο να υπάρχουν συνεργασίες με ερευνητικούς οργανισμούς, συνεργασίες με διεθνείς οργανισμούς για να σε θέση να έχουμε και συνεργασία με τους κορυφαίους που προσφέρουν διδασκαλία. *«Χρειάζεται να συντονιστούν οι φορείς που υπάρχουν στην Ελλάδα στα διάφορα γραφεία, να συνεχιστεί η ενεργή συμμετοχή στα ευρωπαϊκά όργανα, διότι έχουμε και την τύχη η Ελλάδα να διατηρεί τη θέση της προεδρίας της Ακαδημίας του Εποπτικού Συμβουλίου τα τελευταία χρόνια και γι’ αυτό χρειάζεται να ακολουθήσουμε μία σειρά από πρωτοβουλίες που έχει το Ευρωπαϊκό Γραφείο και μας επιτρέπουν να ενισχύσουμε τις δράσεις μας».*

Κλείνοντας, ο κ. Τσιαβός αναφέρθηκε συνοπτικά στους καταστατικούς σκοπούς της Ακαδημίας, όπως είναι να πιστοποιεί συμβούλους ευρεσιτεχνίας, να ενισχυθούν οι νομικοί, να οργανωθούν επιμορφωτικά σεμινάρια πέρα από το πρόγραμμα πιστοποίησης και να ενισχυθεί η ακαδημαϊκή έρευνα όπως γίνεται όχι μόνο στις νομικές επιστήμες αλλά και στις οικονομικές και τις τεχνολογικές. *«Χρειάζεται ένα γνωμοδοτικό συμβούλιο το οποίο απαρτίζεται από ανθρώπους διεθνούς κύρους»,* ανέφερε, για να συμπληρώσει πως *«έχουμε ήδη έρθει σε επαφή με το WIPO, με το EPO και με το EUIPO και αναμένουμε να μας αναφέρουν τους ανθρώπους που θα συμμετάσχουν στο γνωμοδοτικό μας συμβούλιο, καθώς και άλλους Έλληνες ειδικούς που έρχονται από άλλους χώρους».*

Ανέφερε επίσης ότι το πιο σημαντικό σημείο είναι οι συνεργασίες μέσω προγραμματικών συμφωνιών με μεγάλους οργανισμούς που μπορούν να βοηθήσουν στη δουλειά της Ακαδημίας. Ανέφερε ότι ήδη υπεγράφη η πρώτη προγραμματική συμφωνία με το European Public Law Organization, ενώ βρίσκεται και σε προχωρημένες συζητήσεις με το Τεχνικό Επιμελητήριο Ελλάδος (ΤΕΕ), καθώς επίσης και με το WIPO με το οποίο αναμένεται να υπογραφούν 2 συμφωνίες στις αρχές Οκτωβρίου, μία συνολικά με τον ΟΒΙ και μία με την Ακαδημία σε σχέση με τη συνεργασία των δύο. *«Στη νομική κατεύθυνση ελπίζουμε να έχουμε τη συνδρομή του EPLO»*, ανέφερε, *«ενώ έχουμε μιλήσει πολύ αναλυτικά και με το CEIPI, ένα φορέας ο οποίος μπορεί να μας βοηθήσει στην κατάρτιση των επιμορφωτικών μαθημάτων. Επίσης, έχουν ξεκινήσει συζητήσεις για μία συνεργασία με το Ταμείο Αρχαιολογικών Πόρων και Απαλλοτριώσεων που αφορά στο κομμάτι του βιομηχανικού σχεδίου και πώς μπορούμε να δημιουργήσουμε ένα πρόγραμμα για νέους σχεδιαστές, με τη βοήθεια της κυρίας Αθηνάς Χατζηπέτρου, Προέδρου ΔΣ του ΤΑΠ, ώστε οι βιομηχανικοί σχεδιαστές να διαθέτουν τα προϊόντα τους μέσω των καταστημάτων του Ταμείου Αρχαιολογικών Πόρων και να έχουνε μία κατανόηση των δικαιωμάτων τους»*.

Στο κλείσιμο της παρέμβασής του πρόσθεσε πως *«Δε θα μπορούσαμε να δημιουργήσουμε την Ακαδημία αν δεν υπήρχαν όλοι οι Πρόεδροι πριν από τον ΟΒΙ και όλοι οι Γενικοί Διευθυντές που μας επιτρέψανε να πάρουμε έναν Οργανισμό που ήταν δυνατός. Ούτε θα μπορούσαμε να το κάνουμε εάν δεν είχαμε τη στήριξη της πολιτικής ηγεσίας της παρούσας και της προηγούμενης. Επίσης, δεν θα ήταν δυνατό αν δεν είχαμε την αμέριστη υποστήριξη των εργαζομένων του ΟΒΙ».*

Το πρόγραμμα της εκδήλωσης πλαισίωσαν δύο πάνελς ομιλητών, οι οποίοι αναφέρθηκαν στη δημιουργία της Ακαδημίας η οποία οδηγεί στο «άνοιγμα» του επαγγέλματος κατάθεσης διπλωμάτων ευρεσιτεχνίας, υλοποιώντας τις προτάσεις της Ευρωπαϊκής Επιτροπής και του ΟΟΣΑ, ενώ επιπλέον, συνιστά ευκαιρία για την προσέλκυση σχετικών επαγγελματιών από την ευρύτερη περιοχή της νοτιοανατολικής Μεσογείου με δεδομένη την μοναδικότητα ενός τέτοιου τύπου Ακαδημίας Βιομηχανικής Ιδιοκτησίας στην περιοχή.

Εκ μέρους του Διοικητικού Συμβουλίου της Ακαδημίας, το λόγο έλαβαν τα μέλη του κ. **Άγγελος Τσακανίκας**, Αντιπρόεδρος ΔΣ ΟΒΙ, Επίκουρος Καθηγητής, Εθνικό Μετσόβιο Πολυτεχνείο, Δρ. **Βασίλης Γ. Γρηγορίου,** Διευθυντής και Πρόεδρος, Εθνικό Ίδρυμα Ερευνών, ο κ. **Λάμπρος Α. Πυργιώτης**, Μέλος ΔΣ ΟΒΙ (ως Εκπρόσωπος Τεχνικού Επιμελητηρίου Ελλάδος) η κα **Κατερίνα Πραματάρη**, Επίκουρη Καθηγήτρια, Οικονομικό Πανεπιστήμιο Αθηνών, Uni.Fund, και η κα **Μάγκυ Αθανασιάδη**, Ανώτερο Στέλεχος, Σύνδεσμος Επιχειρήσεων και Βιομηχανιών (ΣΕΒ).

Ακολούθησε συζήτηση για τις Ακαδημίες Βιομηχανικής Ιδιοκτησίας και τη συνεργασία τους με διεθνείς Οργανισμούς, στην οποία συμμετείχαν ο κ. **Víctor Vázquez** (WIPO), η κα **Patricia García – Escudero** (EUIPO), ο κ. **Thierry Debled** (CEIPI), ο κ. **Richard Flammer**(EPO) και ο κ. **Σπύρος Φλογαΐτης** (EPLO).

**Επισυνάπτονται οι παρεμβάσεις των ομιλητών (αρχείο word), ενημερωτικό booklet & φωτογραφικό υλικό από την εκδήλωση.**

**Σχετικά με τον Οργανισμό Βιομηχανικής Ιδιοκτησίας (ΟΒΙ):**

Ο Οργανισμός Βιομηχανικής Ιδιοκτησίας (ΟΒΙ) λειτουργεί από το 1988 και είναι ο αποκλειστικά αρμόδιος φορέας στην Ελλάδα για την κατοχύρωση ευρεσιτεχνιών και την προστασία των δικαιωμάτων των βιομηχανικών σχεδίων. Σκοπός του ΟΒΙ είναι να συμβάλει στην τεχνολογική και βιομηχανική ανάπτυξη της χώρας, παρέχοντας σημαντικές υπηρεσίες στο χώρο της βιομηχανικής ιδιοκτησίας.

Στις δραστηριότητές του περιλαμβάνεται και η παροχή τεχνολογικής πληροφόρησης, από Διπλώματα Ευρεσιτεχνίας (ΔΕ) μέσα από διεθνείς βάσεις δεδομένων, στους περισσότερους τομείς της επιστήμης και της τεχνολογίας. O OBI συνεργάζεται με άλλους ομοειδείς Οργανισμούς διεθνώς όπως το Ευρωπαϊκό Γραφείο Διπλωμάτων Ευρεσιτεχνίας (EPO), ο Παγκόσμιος Οργανισμός Διανοητικής Ιδιοκτησίας (WIPO) και το Γραφείο Διανοητικής Ιδιοκτησίας της ΕΕ (EUIPO),για θέματα βιομηχανικής Ιδιοκτησίας και εποπτεύεται από το αρμόδιο Υπουργείο.